Σημείωση σχετικά με το μηχανισμό επίλυσης διαφορών στο πλαίσιο του ΠΟΕ όσον αφορά τη φορολογική μεταχείριση των ΗΠΑ για τις εταιρείες πωλήσεων στο εξωτερικό (Foreign Sales Corporations, "FSC") - Πρόσκληση υποβολής παρατηρήσεων όσον αφορά τον κατάλογο των προϊόντων τα οποία θα αποτελούσαν ενδεχομένως αντικείμενο αντιμέτρων

(2002/C 217/02)

1. ΙΣΤΟΡΙΚΟ

Στις 22 Σεπτεμβρίου 1998, κατόπιν σχετικού αιτήματος της ΕΚ, το όργανο επίλυσης διαφορών του ΠΟΕ (DSB) προέβη στη σύσταση επιτροπής (πάνελ) για την εξέταση της φορολογικής μεταχείρισης των ΗΠΑ όσον αφορά τις εταιρείες πωλήσεων στο εξωτερικό (FSC).

Στις 8 Οκτωβρίου 1999, η έκθεση της επιτροπής κοινοποιήθηκε στα μέλη του ΠΟΕ. Τα συμπεράσματά της ήταν ότι το καθεστώς FSC των ΗΠΑ αποτελούσε απαγορευμένη εξαγωγική επιδότηση, με την έννοια της συμφωνίας για τις επιδοτήσεις και τα αντισταθμιστικά μέτρα (ASCM), ενώ για τα γεωργικά προϊόντα αποτελούσε εξαγωγική επιδότηση κατά παράβαση της συμφωνίας για τη γεωργία (AA). Στην έκθεση προεβλέπετο ότι οι ΗΠΑ έως την 1η Οκτωβρίου 2000 έπρεπε να καταργήσουν το καθεστώς FSC.

Στις 26 Νοεμβρίου 1999, οι ΗΠΑ αμφισβήτησαν την έκθεση ενώπιον του οργάνου προσφυγών του ΠΟΕ. Στις 24 Φεβρουαρίου 2000, το όργανο προσφυγών επιβεβαίωσε τον παράνομο χαρακτήρα του καθεστώτος FSC.

Στις 20 Μαρτίου 2000, το DSB ενέκρινε τις εκθέσεις τόσο της επιτροπής όσο και του οργάνου προσφυγών του ΠΟΕ.

Στις 29 Σεπτεμβρίου 2000, η ΕΚ και οι ΗΠΑ κατέληξαν σε συμφωνία σχετικά με τις διαδικασίες που θα πρέπει να ισχύσουν στη διαφορά αυτή, η οποία προέβλεπε ότι:

- Εφόσον οι ΗΠΑ δεν ήταν σε θέση να θεσπίσουν εναλλακτική νομοθεσία FSC έως την 1η Οκτωβρίου 2000, θα ελάμβαναν παράταση ενός μηνός για την προθεσμία εφαρμογής των κανόνων του ΠΟΕ (έως την 1η Νοεμβρίου 2000). Η παράταση χορηγήθηκε από το όργανο επίλυσης διαφορών του ΠΟΕ (DSB) στις 12 Οκτωβρίου 2000.

- Από τη στιγμή που θα είχε θεσπιστεί η εναλλακτική νομοθεσία FSC, η ΕΚ θα κινούσε διαδικασία εξέτασης της συμμόρφωσης στο πλαίσιο επιτροπής, σύμφωνα με το άρθρο 21 παράγραφος του μνημονίου διευθέτησης των διαφορών προκειμένου να εξεταστεί η συμμόρφωση της νομοθεσίας των ΗΠΑ με τους κανόνες του ΠΟΕ.

- Η ΕΚ ζητούσε επίσης την άδεια από το DSB να λάβει αντίμετρα κατά των ΗΠΑ.

- Η ΕΚ δεν θα ελάμβανε αντίμετρα κατά των ΗΠΑ έως ότου ο ΠΟΕ αποφάσιζε σχετικά με τη νομιμότητα της εναλλακτικής νομοθεσίας FSC των ΗΠΑ.

Στις 15 Νοεμβρίου 2000, ο πρόεδρος Κλίντον υπέγραψε το νόμο εναλλακτικής νομοθεσίας FSC ("The FSC Repeal and Extraterritorial Income Exclusion Act of 2000", US Public law No 106-519).

Στις 17 Νοεμβρίου 2000 και βάσει της συμφωνίας σχετικά με τις διαδικασίες, η ΕΚ υπέβαλε τόσο αίτημα για αντίμετρα και αναστολή των παραχωρήσεων δυνάμει του άρθρου 4 παράγραφος 10 της συμφωνίας SCM και του άρθρου 22 του μνημονίου DSU, όσο και αίτημα για διαβουλεύσεις δυνάμει του άρθρου 21 παράγραφος 5 DSU διευθέτησης των διαφορών.

Η ΕΚ ζήτησε την άδεια του οργάνου επίλυσης διαφορών προκειμένου να λάβει τα κατάλληλα αντίμετρα και να αναστείλει τις παραχωρήσεις. Τα αντίμετρα θα ελάμβαναν τη μορφή συμπληρωματικού δασμού έως 100 % κατ' αξία επιπλέον των συνολικών δασμών για ορισμένα προϊόντα προς επιλογή από τον κατάλογο των κεφαλαίων της συνδυασμένης ονοματολογίας που επισυνάπτεται στην αίτηση της ΕΚ.

Στις 27 Νοεμβρίου 2000, οι ΗΠΑ διαφώνησαν για το επίπεδο των αντιμέτρων της ΕΚ και το θέμα παρεπέμφθη σε διαιτησία σύμφωνα με το άρθρο 22 παράγραφος 6 του μνημονίου DSU.

Στις 20 Δεκεμβρίου 2000, συγκροτήθηκε η επιτροπή εξέτασης της συμμόρφωσης και στις 21 Δεκεμβρίου 2000, σύμφωνα με τις προκαθορισμένες διαδικασίες, τα μέρη ζήτησαν από τους επιδιαιτητές να αναστείλουν τις εργασίες τους έως τη λήξη των διαδικασιών συμμόρφωσης.

Στις 29 Ιανουαρίου 2002, το όργανο DSB ενέκρινε τις εκθέσεις της Επιτροπής και του οργάνου προσφυγών, δηλώνοντας ότι "ο νόμος εναλλακτικής νομοθεσίας FSC (FSC Repeal and Extraterritorial Income Exclusion Act of 2000)" παραβιάζει το άρθρο 3 παράγραφος 1 στοιχείο α) και το άρθρο 4 παράγραφος 7 των συμφωνιών SCM, το άρθρο 8 και το άρθρο 10 παράγραφος 1 της Συμφωνίας για τη γεωργία καθώς και το άρθρο III:4 της συμφωνίας GATT του 1994.

Βάσει των συμφωνηθέντων διαδικασιών, η διαδικασία διαιτησίας κινήθηκε εκ νέου στις 29 Ιανουαρίου 2002. Η έκθεση του επιδιαιτητή, η οποία καθόριζε το επίπεδο των αντιμέτρων σε 4043 εκατομμύρια USD, δημοσιεύτηκε στις 30 Αυγούστου 2002.

2. ΤΕΛΙΚΗ ΕΠΙΛΟΓΗ ΤΩΝ ΠΡΟΪΟΝΤΩΝ

Προκειμένου να καταρτιστεί ο τελικός κατάλογος των προϊόντων προς υποβολή στον ΠΟΕ για ενδεχόμενη θέσπιση αντιμέτρων, η Επιτροπή καλεί τις επιχειρήσεις της Ευρωπαϊκής Κοινότητας, τις εμπορικές ενώσεις καθώς και κάθε άλλο ενδιαφερόμενο εντός της Ευρωπαϊκής Κοινότητας (εφεξής "ενδιαφερόμενα μέρη") να γνωστοποιήσουν τις απόψεις και τις παρατηρήσεις τους.

Τα προϊόντα που απαριθμούνται στο παράρτημα Α του παρόντος εγγράφου είναι προϊόντα για τα οποία το μέσο μερίδιο εισαγωγών (σε αξία) κατά την περίοδο 1999-2001 αντιπροσωπεύει κατά το μέγιστο 20 % του μέσου όρου των συνολικών εισαγωγών στην ΕΕ και τα οποία εξάγονται από την ΕΕ.

1. Τα ενδιαφερόμενα μέρη καλούνται συνεπώς να γνωστοποιήσουν τις απόψεις τους και τις παρατηρήσεις τους σχετικά με τα προϊόντα που περιλαμβάνονται στον κατάλογο που επισυνάπτεται στην παρούσα σημείωση εντός 60 ημερών από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Τα σχόλια θα υποβάλλονται γραπτώς και με ηλεκτρονικό ταχυδρομείο, σύμφωνα με το υπόδειγμα του παραρτήματος Β της παρούσας σημείωσης στη διεύθυνση που παρατίθεται στη συνέχεια.

- Στις γραπτές παρατηρήσεις των ενδιαφερόμενων μερών πρέπει να περιλαμβάνονται οι ακόλουθες πληροφορίες:

- Στοιχεία του ενδιαφερόμενου μέρους εξ ονόματος του οποίου γίνονται οι παρατηρήσεις, όπως: διεύθυνση, αριθμοί τηλεφώνου και φαξ, τόπος έδρας της εταιρείας, σύνθεση του μετοχικού κεφαλαίου, δραστηριότητες και τομείς δραστηριοτήτων, στοιχεία αρμόδιου προσώπου επαφής, και κάθε άλλη πληροφορία την οποία το ενδιαφερόμενο μέρος θεωρεί χρήσιμη προς κοινοποίηση.

- Αιτιολόγηση όλων των παρατηρήσεων, περιλαμβανομένου του οικονομικού και εμπορικού αντίκτυπου που θα έχει ενδεχομένως η επιβολή συμπληρωματικού δασμού έως 100 % κατ' αξία πλέον των συνολικών δασμών στα προϊόντα που περιλαμβάνονται στον κατάλογο που επισυνάπτεται στην παρούσα σημείωση. Σε περίπτωση που τα ενδιαφερόμενα μέρη διατυπώσουν την άποψη ότι ορισμένα προϊόντα δεν πρέπει να περιληφθούν στον κατάλογο, θα πρέπει να εξηγήσουν το λόγο για τον οποίο η επιβολή συμπληρωματικού δασμού έως 100 % κατ' αξία επιπλέον των συνολικών δασμών τους δημιουργεί ενδεχομένως προβλήματα εφοδιασμού και το λόγο για τον οποίο δεν είναι δυνατό να βρεθούν εναλλακτικές πηγές εφοδιασμού ή προμήθειας, τόσο εντός της ΕΚ όσο και σε τρίτες χώρες, εξαιρουμένων των ΗΠΑ.

- Τα προϊόντα που αναφέρονται στις γραπτές παρατηρήσεις πρέπει να ορίζονται σαφώς, με τη χρήση οκταψήφιου κωδικού της ΣΟ(1).

- Οι παρατηρήσεις οι οποίες θα υποβληθούν στην Επιτροπή δεν θα έχουν εμπιστευτικό χαρακτήρα. Ωστόσο, εάν τα ενδιαφερόμενα μέρη θεωρούν ότι οι υποβληθείσες πληροφορίες, ή μέρος αυτών, περιέχουν ευαίσθητα εμπορικά δεδομένα, ζητούν ενδεχομένως εμπιστευτική μεταχείριση· σε κάθε αίτηση εμπιστευτικής μεταχείρισης θα αναφέρεται ο λόγος για τον οποίο οι πληροφορίες θεωρούνται εμπιστευτικές και θα επισυνάπτεται περίληψη μη εμπιστευτικού χαρακτήρα των πληροφοριών ή δήλωση σχετικά με τους λόγους για τους οποίους οι πληροφορίες δεν είναι δυνατόν να αναφερθούν στην εν λόγω περίληψη.

Οι πληροφορίες θεωρούνται κανονικά εμπιστευτικές εάν η κοινοποίησή τους έχει ενδεχομένως σημαντικό αρνητικό αντίκτυπο για αυτόν που τις παρέχει ή για την πηγή των πληροφοριών αυτών. Ωστόσο, εάν προκύψει ότι το αίτημα για εμπιστευτική μεταχείριση δεν είναι τεκμηριωμένο και εάν αυτός που παρέχει τις πληροφορίες δεν θέλει είτε να κοινοποιήσει τις πληροφορίες είτε να επιτρέψει την κοινοποίησή τους σε πλήρη μορφή ή σε περίληψη, οι υπό εξέταση πληροφορίες δεν θα ληφθούν υπόψη. Η διάταξη αυτή δεν αποκλείει την κοινοποίηση γενικών πληροφοριών από τις κοινοτικές αρχές και ιδίως των λόγων στους οποίους βασίζονται οι αποφάσεις που λαμβάνονται στο πλαίσιο της διαδικασίας αυτής.

2. Η Επιτροπή δύναται, όταν παραστεί ανάγκη, να απαιτήσει συμπληρωματικές πληροφορίες, από τα ενδιαφερόμενα μέρη. Οι απαντήσεις πρέπει να κοινοποιούνται εντός της προθεσμίας που προβλέπεται στην αίτηση.

3. Η Επιτροπή δύναται, όταν το θεωρεί χρήσιμο, να ελέγχει τις πληροφορίες που παρέχουν τα ενδιαφερόμενα μέρη.

Οι παρατηρήσεις θα απευθύνονται στον: Mr Ignacio Garcia Bercero European Commission DG Trade/D/3 (CHAR 9/74) Rue de la Loi/Wetstraat 200 B - 1049 Brussels Τηλ. (32-2) 299 56 61 Φαξ (32-2) 299 32 64 Ε-mail: trade-d3-fsc-comments@cec.eu.int

(1) Παράρτημα Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο [όπως τροποποιήθηκε τελευταία από τον κανονισμό (ΕΚ) αριθ. 2031/2001 της Επιτροπής, EE L 279 της 23.10.2001, σ. 1].

Παράρτημα A

ΚΑΤΑΛΟΓΟΣ ΠΡΟΙΟΝΤΩΝ

Ο διψήφιος κωδικός ΣΟ των κεφαλαίων της ονοματολογίας έχει αποκλειστικά ενδεικτικό χαρακτήρα. Για την επιβολή αντιμέτρων ισχύουν οι οκταψήφιοι κωδικοί(1) προϊόντων.

>ΘΕΣΗ ΠΙΝΑΚΑ>

(1) Παράρτημα Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο [όπως τροποποιήθηκε τελευταία από τον κανονισμό (ΕΚ) αριθ. 2031/2001 της Επιτροπής, EE L 279 της 23.10.2001, σ. 1].

ΠΑΡΑΡΤΗΜΑ B

B - 1. Στοιχεία της εταιρείας

>PIC FILE= "C_2002217EL.001402.TIF">

B - 2. Παρατηρήσεις και απόψεις όσον αφορά ενδεχόμενη επιβολή συμπληρωματικού δασμού έως 100 % στα προϊόντα του παραρτήματος Α

Να περιληφθεί εκτίμηση του οικονομικού και εμπορικού αντίκτυπου για τα προϊόντα για τα οποία ζητάτε τη διαγραφή τους από τον κατάλογο.

B - 3. Αίτημα απόσυρσης ορισμένων προϊόντων από το παράρτημα Α

>PIC FILE= "C_2002217EL.001501.TIF">